На основу члана 2. става 3. тачка 8, члана 3, 4, 5. и 6. Закона о комуналним делатностима („Службени гласник РС“ бр. 88/2011, 104/2016 и 95/2018), члана 32. става .1 тач.20. Закона о локалној самоуправи („Службени гласник РС“ бр. 129/2007, 83/2014, др.закон,101/2016, др.закони 47/2018 и 111/2021), члана 2. Уредбе о начину и условима за отпочињање обављања комуналних делатности („Службени гласник РС“ бр.13/2018, 66/2018 и 51/2019) и члана 40. Статута Општине Медвеђа („Службени гласник града Лесковца“, бр. 9/2019) Скупштина општине Медвеђа, на 5. седници одржаној дана 29. новембра 2022.године, доноси

ОДЛУКУ О ЈАВНОЈ РАСВЕТИ

НА ТЕРИТОРИЈИ ОПШТИНЕ МЕДВЕЂА

I ОПШТЕ ОДРЕДБЕ

Члан 1

Одлуком о јавној расвети на територији Општине Медвеђа (у даљем тексту: Одлука) одређују се услови за вршење и поверавање одржавања јавне расвете, као и обезбеђивања редовног снабдевања електричном енергијом за јавно осветљење.

Јавна расвета

Члан 2

Под јавном расветом, у смислу одредаба ове одлуке, подразумева се систем објеката, инсталација и уређаја за осветљавање јавних површина, чија је изградња и реконструкција у надлежности Општине Медвеђа.

Површине јавне намене, у смислу одредаба ове Одлуке, су: улице, тротоари, пешачке и бициклистичке стазе, тргови, улични травњаци, дрвореди, површине између и око зграда које нису приведене намени, површине унутар стамбених блокова и дечија игралишта, пијаце, стајалишта у јавном саобраћају, паркиралишта, неизграђено градско грађевинско земљиште, изграђена речна обала и друге уређене површине јавне намене.

Одржавање јавне расвете

Члан 3

Обезбеђивање јавног осветљења обухвата одржавање, адаптацију и унапређење објеката и инсталација јавног осветљења којима се осветљавају саобраћајне и друге површине јавне намене;

Члан 4

Послове из оквира делатности одржавања јавне расвете из члана 3. ове одлуке обављају јавно предузеће, привредно друштво, предузетник или други привредни субјект (у даљем тексту: Вршилац комуналне делатности), коме се, у складу са законом, уредбом и овом одлуком поверава обављање појединих послова.

 На поступак поверавања обављања послова из оквира делатности одржавања јавне расвете примењују се одредбе Закона о комуналним делатностима, закона којима се уређују концесије и јавно-приватно партнерство и других посебних закона.

Послови из члана 3.ове одлуке врше се у складу са Програмом/Планом рада Вршиоца комуналне делатности.

Члан 5

Вршилац комуналне делатности које врши послове одржавања јавне расвете је дужно да испуњава услове у погледу минималне стручне оспособљености кадрова и минималног техничког капацитета потребних за обављање комуналне делатности одржавања јавне расвете прописане Уредбе о начину и условима за отпочињање обављања комуналних делатности.

Подносилац захтева за проверу испуњености услова за отпочињање обављања комуналне делатности обезбеђивање јавног осветљења мора да има минималну стручну оспособљеност кадрова, и то:

|  |  |  |
| --- | --- | --- |
| Ред.број | Стручна оспособљеност кадрова | Број стубова јавног осветљења |
| до 5.000 | од 5.000до 30.000 | од 30.000до 50.000 | преко 50.000 |
| 1. | Високо образовање – електротехничке струке\* | 0 | 1 | 2 | 5 |
| 2. | Високо образовање – дипломирани инжењер информатике | 0 | 0 | 1 | 1 |
| 3. | Високо образовање – дипломирани правник | 0 | 0 | 0 | 1 |
| 4. | Високо образовање – дипломирани економиста | 0 | 0 | 0 | 1 |
| 5. | Високо образовање – грађевинске струке | 0 | 0 | 1 | 1 |
| 6. | Средње образовање у трогодишњем трајању (електромонтер или електроинсталатер) | 1 | 2 | 3 | 10 |
| 7. | Средње образовање у трогодишњем или четворогодишњем трајању и возачка дозвола Ц категорије | 1 | 1 | 2 | 4 |
| 8. | Средње образовање у трогодишњем трајању (бравар) | 0 | 1 | 1 | 3 |
| 9. | Основно образовање | 2 | 2 | 2 | 4 |

Под одговарајућом струком за запослена лица са високим образовањем у смислу обављања послова комуналне делатности обезбеђивање јавног осветљења подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке или друштвене научне области (Ред. бр. 2, 3. и 4. из табеле овог члана).

Под одговарајућом струком за запослена лица са високим образовањем у смислу обављања послова комуналне делатности обезбеђивање јавног осветљења подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године , из техничке научне области (Ред. бр. 1. и 5. из табеле овог члана).

Члан 6

Под редовним одржавањем јавне расвете подразумева се одржавање објеката, инсталација и уређаја за јавну расвету у исправном стању за њено функционисање.

Редовно одржавање јавне расвете регулише се Уговором који закључују Општина Медвеђа и Вршилац комуналне делатности.

Обезбеђивање редовног снабдевања

Члан 7

Под обезбеђивањем редовног снабдевања електричном енергијом за јавно осветљење подразумева се редовна испорука електричне енергије.

Редовно снабдевање електричном енергијом за јавно осветљење регулише се Уговором који закључује одабрани понуђач по спроведеној јавној набавци за Општину Медвеђа.

Уговором из става 2. овог члана ближе се уређује начин снабдевања, рокови плаћања, као и друга питања од значаја за функционисање јавног осветљења.

Члан 8

 Вршилац комуналне делатности је дужан да једном годишње спроведе поступак изјашњавања корисника комуналних услуга о квалитету пружања комуналних услуга из ове одлуке у трајању од најмање 30 дана.

 Изјашњавање се организује електронским путем или на други погодан начин.

 Позив за изјашњавање објављује се на званичној интернет страници Општине Медвеђа и Вршиоца комуналних делатности, а доставља се средствима јавног информисања ради саопштења.

 Вршилац комуналне делатности је дужан да у року од 15 дана од дана завршетка изјашњавања из става 1. овог члана достави надлежној организационој јединици извештај о резултатима изјашњавања корисника о квалитету пружених комуналних услуга.

 Уколико су резултати изјашњавања корисника комуналних услуга такви да већина корисника није задовољна пруженом комуналном услугом, надлежна организациона јединица сачињава анализу и нацрт акта са мерама за отклањање недостатака наведених у изјашњавању корисника и доставља их Општинском већу са извештајем о резултатима изјашњавања корисника о квалитету пружених комуналних услуга.

 Општинско веће након разматрања анализе и предложених мера из става 5. овог члана доноси акт којим налаже Вршиоцу комуналне делатности да отклони недостатке који су наведени у изјашњавању корисника у року који не може бити дужи од 90 дана.

 Уколико Вршилац комуналне делатности не поступи у погледу отклањања недостатака наведених у акту Општинског већа, Скупштина општине може раскинути закључени уговор о поверавању обављања комуналне делатности одржавања јавне расвете и поверити обављање ове комуналне делатности другом предузећу, односно вршиоцу комуналних делатности, који испуњава услове прописане Уредбом о начину и условима за отпочињање обављања комуналних делатности.

Забрањене радње

Члан 9

Забрањено је:

* неовлашћено уклањање и рушење објеката и инсталација јавне расвете;
* неовлашћено прикључивање на објекте и инсталације јавне расвете;
* неовлашћено постављање огласних средстава (истицање плаката, објава, огласа, обавештења, позива), причвршћивање објеката и ствари на објекте и инсталације јавне расвете без одобрења надлежног одељења;
* неовлашћено преусмеравање светала;
* прљање и на други начин оштећивање објеката и инсталација јавне расвете.

II НАЧИН ОБЕЗБЕЂИВАЊА КОНТИНУИТЕТА У ОБАВЉАЊУ ПОСЛОВА ЈАВНЕ РАСВЕТЕ

Члан 10

 Одржавање јавне расвете обавља Вршилац комуналне делатности који је дужан да свој рад и пословање организује кроз реализацију Програма/Плана из чл. 4. ове Одлуке.

Обезбеђивање редовног снабдевања електричном енергијом јавне расвете врши се у складу са Уговором из члана 6. ове Одлуке.

Члан 11

Ако дође до поремећаја или прекида у раду Вршиоца комуналне делатности услед ванредне ситуације или других разлога који нису могли да се предвиде, односно спрече, Вршилац комуналне делатности је обавезан да одмах предузме мере на отклањању узрока поремећаја, односно прекида, и то:

1. радно ангажује запослене на отклањању узрока поремећаја, односно разлога због којих је дошло до прекида, као и да ангажује трећа лица за обављање послова јавне расвете,
2. организује хитне поправке уређаја којима се одржава јавна расвета, и
3. предузме друге мере које утврде надлежни органи Општине Медвеђа.

Када Вршилац комуналне делатности не предузме мере из става 1. овог члана, Општинско веће може да ангажује друго правно лице или предузетника на терет Вршиоца комуналне делатности.

Члан 12

У случају поремећаја у пословању код Вршиоца комуналне делатности, услед више силе, прекида у обављању делатности и у случају штрајка запослених, Општинско веће предузима оперативне и друге неопходне мере којима ће се обезбедити услови за несметано обављање комуналне делатности, у складу са законом.

III НАЧИН ПОСТУПАЊА И ОВЛАШЋЕЊА ОРГАНА ГРАДА У СЛУЧАЈУ ПРЕКИДА У ОБАВЉАЊУ ПОСЛОВА ЈАВНЕ РАСВЕТЕ

Члан 13

Вршилац комуналне делатности је дужан да, у случају поремећаја или прекида у обављању одржавања јавне расвете насталог услед ванредне ситуације или других разлога који нису могли да се предвиде или спрече, поред предузетих мера из члана 11. ове одлуке, одмах обавести Општинску управу општине Медвеђа, одсек за инспекцијске послове.

Члан 14

 Кад надлежна инспекцијска служба прими обавештење из члана 13. ове одлуке, дужна је да без одлагања обавести Општинско веће и:

1. одреди ред првенства и начин обављања послова одржавања јавне расвете,
2. нареди мере за заштиту комуналних и других објеката и уређаја и имовине Предузећа које служе за обављање послова одржавања јавне расвете,
3. предузме мере за отклањање насталих последица и друге потребне мере и
4. утврди разлоге и евентуалну одговорност за поремећај, односно прекид у обављању послова одржавања јавне расвете, као и одговорност за накнаду учињене штете.

IV НАДЗОР

Члан 15

Надзор над спровођењем одредаба ове Одлуке врши Општинска управа општине Медвеђа, Oдсек за инспекцијске послове .

V КАЗНЕНЕ ОДРЕДБЕ

Члан 16

Новчаном казном у фиксном износу од 120.000,00 динара казниће се за прекршај правно лице ако поступи супротно одредбама члана 9. ове Одлуке.

За прекршај из члана 9. ове Одлуке, казниће се и одговорно лице у правном лицу новчаном казном у фиксном износу од 20.000,00 динара.

За прекршај члана 9. ове Одлуке, казниће се предузетник новчаном казном у фиксном износу од 50.000,00 динара.

За прекршај члана 9. ове Одлуке, казниће се физичко лице новчаном казном у фиксном износу од 30.000,00 динара.

VI ПРЕЛАЗНЕ И ЗАВРШНЕ ОДРЕДБЕ

Члан 17

Даном ступања на снагу ове Одлуке престаје да важи Одлука о јавној расвети ("Сл. гласник града Лесковца" бр.11/2017).

Члан 18

 Ова Одлука ступа на снагу осмог дана од дана објављивања у "Службеном гласнику града Лесковца ".

06Број:06-60/2022/9

29. новембар 2022. године

М е д в е ђ а

 ПРЕДСЕДНИК,

 Станко Милошевић, дипл. правник

.